VDSS Sklep Psp 229/2020
Datum: 2020-11-11T01:00:00.000+01:00
ecli: ECLI:SI:VDSS:2020:PSP.229.2020
sodisce: Višje delovno in socialno sodišče
oddelek: Oddelek za socialne spore
podrocje: CIVILNO PROCESNO PRAVO
institut: odločitev o pravdnih stroških - končno poročilo

## Jedro

Utemeljena je pritožba tožene stranke zoper stroškovni izrek sodbe, saj za priznanih 50 točk za končno poročilo stranki in 20 točk za ugotovitev pravnomočnosti, ni podlage v OT. Glede na ustaljeno sodno prakso so navedena procesna opravila že zajeta v drugih postavkah in jih ni mogoče vrednotiti po Tarifni št. 39. OT za storitve, katerih vrednost ni izrecno določena v tarifi.

## Izrek

Pritožbi se ugodi in se stroškovni izrek sodbe (IV. točka) spremeni tako, da se znesek 874,86 EUR zniža na znesek 695,52 EUR.

## Obrazložitev

1. Sodišče prve stopnje je odpravilo izpodbijani odločbi toženca z dne 26. 8. 2019 in z dne 15. 3. 2019 (I. tč. izreka). Tožniku, delovnemu invalidu III. kategorije, je od 1. 3. 2019 dalje priznalo pravico do dela s stvarnimi in časovno razbremenitvijo 4 ure dnevno (II. tč. izreka) ter izreklo, da o odmeri in izplačevanju delnega nadomestila odloči toženec v roku 30 dni od pravnomočnosti sodbe (III. tč. izreka). Toženca je zavezalo, da tožniku v 15. dneh povrne 874,86 EUR stroškov postopka, v primeru zamude z zakonskimi zamudnimi obrestmi (IV. tč. izreka).

2. Stroškovni izrek sodbe izpodbija tožena stranka iz vseh pritožbenih razlogov s predlogom na spremembo tako, da se dosojenih 874,86 EUR ustrezno zniža. Meni, da je tožniku neutemeljeno priznanih 225 točk za 2. pripravljalno vlogo z dne 17. 8. 2020. Vloga je na sodišče prispela na dan izdaje sodbe, v njej ni navedb, obrazložitve ali dokaznih predlogov, temveč le sporočilo, da soglaša z izdajo sodbe brez glavne obravnave. Za takšno vlogo ni podlage za priznanih 225 točk, temveč v nižjem znesku, primernem za dopis. Nadalje ni podlage za priznanih 50 točk za končno poročilo stranki, niti za 20 točk za ugotovitev pravnomočnosti. Oboje je zajeto v drugih postavkah, saj ne gre za samostojno opravilo po Tarifni št. 39. OT, ki omogoča priznavanje stroškov za nasvete, mnenje in udeležbo na konferencah, preglede spisov in listin le takrat, ko gre za samostojne storitve.

3. Pritožba je utemeljena.

4. Tožena stranka pravilno poudarja, da je v izpodbijanem stroškovnem delu sodbe zaradi nepravilne presoje izpostavljenih procesnih opravil prišlo do nepravilne uporabe Odvetniške tarife1 (OT) in posledično tudi 154. člena Zakona o pravdnem postopku2 (ZPP). Pri odločanju o tem, kateri stroški naj se povrnejo stranki, lahko sodišče v skladu s 155. členom ZPP upošteva samo tiste stroške, ki so bili potrebni za spor. O tem, kateri stroški so bili potrebni in koliko znašajo odloči po skrbni presoji vseh okoliščin primera.

5. V predmetni zadevi ni dvoma, da je tožnik s tožbenim zahtevkom uspel, saj je sodba iz spora o glavni stvari v I., II. in III. točki izreka že pravnomočna.

6. Vendar pa je utemeljena pritožba tožene stranke zoper stroškovni izrek sodbe, saj za priznanih 50 točk za končno poročilo stranki in 20 točk za ugotovitev pravnomočnosti, ni podlage v OT. Glede na ustaljeno sodno prakso so navedena procesna opravila že zajeta v drugih postavkah in jih ni mogoče vrednotiti po Tarifni št. 39. OT za storitve, katerih vrednost ni izrecno določena v tarifi.

Pravilno je nadalje tudi stališče tožene stranke, da vloge z dne 17. 8. 2020, prispele na sodišče na dan izdaje prvostopenjske sodbe, ni mogoče šteti za obrazloženo pripravljalno vlogo po Tarifni št. 15. OT v višini 225 priglašenih točk, temveč kvečjemu za kratek obrazložen dopis v višini 50 točk. V listini, poimenovani 2. pripravljalna vloga (list. št. 36-37) je zapisano le, da se tožnik odpoveduje izvedbi nadaljnje glavne obravnave, predlaga izdajo sodbe, s katero sodišče tožbenemu zahtevku v celoti ugodi in priglaša stroške postopka (list. št. 38).

7. Iz predhodno navedenih razlogov je potrebno pritožbi tožene stranke ugoditi in na podlagi 3. točke 365. člena ZPP izpodbijani stroškovni izrek sodbe ob pravilni uporabi OT spremeniti tako, kot je razvidno iz izreka tega sklepa. Dosojenih 874,86 EUR je potrebno znižati na 695,52 EUR, in sicer tako, da se zmanjša za 50 točk iz naslova končnega poročila stranki, za 20 točk iz naslova ugotovitve pravnomočnosti ter priznanih 225 točk zmanjša na 50 točk za 2. pripravljalno vlogo. V skladu z 155. členom ZPP in OT je namesto 1181,60 točk mogoče zakonito priznati 936,60 točk x 0, 60 EUR = 561,96 EUR + 8,14 EUR potnih stroškov = 570,10 EUR + 125,42 EUR za 22% DDV, kar skupaj znese 695,52 EUR.

1 Ur. l. RS, št. 2/2015 in 28/2018. 2 Ur. l. RS, št. 73/2007, 45/2008 in 10/2017.